b'\n_START_ARTICLE_\nVladislav Beltram\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1929 na zagreb\xc5\xa1ki kmetijsko-gozdarski fakulteti. Po diplomi je od 1930 slu\xc5\xbeboval kot okrajni gozdar na Bra\xc4\x8du in opravil obse\xc5\xbena ter uspe\xc5\xa1na pogozdovanja kra\xc5\xa1kih goli\xc4\x8dav. Pri tem je uveljavljal nove metode pogozdovanja s sadikami in pomo\xc4\x8djo \xc5\xbeeleznih ro\xc4\x8dnih sadilnikov in tudi s setvijo gozdnega semenja. Po koncu vojne je vodil pogozdovalna dela v Sloveniji, predvsem na Primorskem, nato pa je deloval v upravnih organih za gozdarstvo Ljudske republike Slovenije, predvsem pri vodenju in pogozdovanju Krasa. Bil je pobudnik in zagovornik klasifikacije tal za kmetovanje in gozdarstvo. Objavil je ve\xc4\x8d monografij in preko 100 razprav predvsem v glasilu Gozdarski vestnik.'